ครม.อนุมติให้ รฟท. ดำเนินโครงการระบบรถไฟชานเมืองสายสีแดงอ่อน ช่วงตลิ่งชัน - ศิริราช กรอบวงเงิน 6,645 ล้านบาท
ครม.อนุมติให้ รฟท. ดำเนินโครงการระบบรถไฟชานเมืองสายสีแดงอ่อน ช่วงตลิ่งชัน - ศิริราช กรอบวงเงิน 6,645 ล้านบาทนายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลการประชุมคณะรัฐมนตรี หรือ ครม.ว่า ที่ประชุมมีมติเห็นชอบอนุมัติตามที่กระทรวงคมนาคมเสนอให้การรถไฟแห่งประเทศไทย หรือ รฟท. ดำเนินโครงการระบบรถไฟชานเมืองสายสีแดงอ่อน ช่วงตลิ่งชัน - ศิริราช กรอบวงเงิน 6,645.03 ล้านบาท โดยจำนวนนี้ภาครัฐจะรับภาระในส่วนของค่าโครงสร้างพื้นฐาน 2,924.53 ล้านบาท ส่วนค่างานระบบไฟฟ้าและเครื่องกล ทาง รฟท. จะรับภาระรวม 3,710.50 ล้านบาท ที่ยังรวมค่าจ้างที่ปรึกษาจัดการประกวดราคา 10 ล้านบาทไว้แล้ว พร้อมทั้งให้ รฟท. ดำเนินการขอบรรจุแผนการกู้เงินไว้ในแผนการบริหารหนี้สาธารณะ ประจำปีงบประมาณ 2562ด้วย รวมถึงให้กระทรวงการคลังจัดหาแหล่งเงินกู้และการค้ำประกัน โดยโครงการดังกล่าว จะใช้รูปแบบรถไฟฟ้าที่ใช้ระบบไฟฟ้าจ่ายเหนือหัวแรงดันไฟฟ้า ขนาดราง 1 เมตร เดินรถด้วยความเร็วสูงสุด 120-160 กิโลเมตรต่อชั่วโมง นอกจากนี้จะมีการสร้าง 3 สถานีใหม่ ได้แก่ สถานที่ตลาดน้ำตลิ่งชัน /สถานีจรัญสนิทวงศ์ และสถานีธนบุรี-ศิริราช โดยกระทรวงคมนาคมกำหนดระยะเวลาดำเนินโครงการ 5 ปี คาดจะก่อสร้างแล้วเสร็จเร็วกว่าแผนที่กำหนดไว้ และจะสามารถเปิดให้บริการได้ในปี 2565ทั้งนี้ โครงการระบบรถไฟชานเมืองสายสีแดงอ่อน ช่วงตลิ่งชัน - ศิริราชนั้น เป็นส่วนต่อขยายของรถไฟชานเมืองสายสีแดงทางฝั่งตะวันตกของกรุงเทพมหานครที่จะเชื่อมต่อการเดินทางจากสถานีตลิ่งชันไปยังโรงพยาบาลศิริราช ซึ่งเส้นทางยังเชื่อมต่อกับโครงการรถไฟสายสีน้ำเงิน ช่วงบางซื่อ - ท่าพระที่สถานีจรัญสนิทวงศ์ และเชื่อมต่อกับโครงการรถไฟฟ้าสายสีส้ม ส่วนตะวันตกที่สถานีศิริราช เพื่อช่วยให้ประชาชนเดินทางเข้าออกพื้นที่กรุงเทพฯชั้นในสะดวกมากขึ้น